Luften er tyk af løfter om alt det gode, som Folketingets partier vil gøre for klimaet. Ivrige politikere på vælgerjagt er parat til at male deres syge moster grøn for at tilfredsstille den klimabevægelse, som ingen længere kan ignorere. Der skal rejses flere havvindmøller, indføres klimalove, og landbrugsjord skal omlægges til økologi. Efter valget.

Alt sammen rigtig godt. Men hvis klimavalget ikke skal ende i desillusion og skuffelse, kræver det, at løfterne ikke bliver hængende i den stadig varmere luft. I så fald vil alle de gode intentioner blot ende med at grave kløften mellem politikere og befolkning endnu dybere.

Desværre er politikerne ofte tavse, når det handler om konkret finansiering af den grønne omstilling, der kræver et radikalt opgør med den hidtidige politiske praksis. Derfor er det godt nyt for klimarealismen, når Socialdemokratiet nu bebuder, at Finansministeriet skal gennemregne miljø- og klimakonsekvenser af alle politiske forslag.

cj